Αλκιβιάδης Κωνσταντόπουλος

O Αλκιβιάδης Κωνσταντόπουλος είναι Ελληνας τραγουδίστης, συνθέτης, στιχουργός και συγγραφέας θεατρικών έργων.

Έχει δίπλωμα στο τρομπόνι, πτυχίο στο βιολί και στα ανώτερα θεωρητικά με διάκριση στο τμήμα Μουσικών Σπουδών στο Πανεπιστήμιο Αθηνών. Είναι γνωστής και δεξιοτέχνης σε πάνω από είκοσι μουσικά όργανα. Από την αρχή της μουσικής του πορείας έχει συνεργαστεί με μουσικές σκηνές, συναυλιακούς χώρους, θέατρα, φεστιβάλ και τηλεόραση, στην Ελλάδα και το εξωτερικό. Τέλος, έχει συμπράξει σε συμφωνικές ορχήστρες, φιλαρμονικές και big band.

Γεννήθηκε το 1983 στο Βύρωνα. Το 1994 μετακομίζει με τους γονείς του στην Κερατέα όπου και τελείωσε το Γυμνάσιο και το Λύκειο.

Οι πρώτες επιρροές 
Ξεκίνησε μαθήματα βιολιού όταν ήταν 6 ετών και επηρρεασμένος από τον θείο του Σπύρο Σακκά. Στην Κερατέα γίνεται μέλος της Δημοτικής Φιλαρμονικής του Δήμου με αρχιμουσικό τον Θάνο Αναστασόπουλο. Σπουδάζει τρομπόνι και βιολί στο Εθνικό Ωδείο και Θεωρητικά με το Μιχάλη Ροζάκη. Φτιάχνει τα συγκροτήματα "Νηπενθείς" στην Κερατέα και "Ματωμένος Γάμος" στην Αθήνα. Περνάει τα μαθητικά του χρόνια μελετώντας μουσική, οργανώνοντας τη χορωδία του σχολείου και παίζοντας μουσική και τραγουδώντας σε κάθε ευκαιρία: συναυλίες του Ωδείου, σχολικές εκδρομές, παραλίες…

Ο δρόμος προς την μουσική 
Το 2000 δίνει Πανελλήνιες και περνάει στην Δασολογία στην Ορεστιάδα όπου φοιτεί για οχτώ μήνες. Εκεί κάνει εκπομπή στο Δημοτικό Ραδιόφωνο, συνεχίζει τα μαθήματα βιολιού στο Ωδείο της πόλης και παρακολουθεί το Θεατρικό Εργαστήρι Ορεστιάδας. Μετά από οχτώ μήνες επιστρέφει στο Βύρωνα όπου συνεχίζει τις σπουδές μουσικής.

2001: Παίζει στη Ορχήστρα Δήμου Αθηναίων και στην Α.Σ.Ο.Ν. (Ορχήστρα Νέων) αλλά και στην Δημοτική Ορχήστρα Βόλου και στα Κουαρτέτα Κλασσικής Μουσικής ενώ παρακολουθεί και σεμινάρια βιολιού και τρομπονιού. Παράλληλα συμμετέχει στις Φιλαρμονικές των Δήμων: Αιγάλεω, Μάνδρας, Αγ.Παρασκευής, Χολαργού, Ηλιούπολης, Αλίμου, Κορυδαλλού, Νίκαιας).

Οι συνεργασίες 
2002: Εμφανίζεται με το συγκρότημα "Σύννεφα με Παντελόνια" (Μπουάτ "Βάτραχοι", Αρχιτεκτονική, Άλεκτον Θέατρο και διάφορες μουσικές σκηνές) και με τους Νίκο Κηπουργό, Χρόνη Αϊδονίδη και Αλκίνοο Ιωαννίδη ("Τα μυστικά του κήπου" στο Μέγαρο Μουσικής) αλλά και τους Χαϊνηδες ("Ξυπόλητος Πρίγκηπας").

2003: Μπαίνει στην μπάντα της Αεροπορίας ως τρομπονίστας. Δίνει ξανά Πανελλήνιες και περνάει στη Φιλοσοφική Αθηνών στο Τμήμα Μουσικών Σπουδών.

Συμμετέχει στο συγκρότημα "Locomondo" όπου παίζει τρομπόνι.

2004: Παίζει ως μουσικός με τους Φίλιππο Πλιάτσικα, Λαυρέντη Μαχαιρίτσα και Διονύση Τσακνή. Με τη Βοήθεια του Φίλιππου ξεκινάει τις πρώτες εγγραφές της δισκογραφικής του δουλειας.

2005-2006: Συμμετέχει στην παράσταση του Ζυγού "25 Χρόνια το δικό μας rock", που ηγείται ο Λαυρέντης Μαχαιρίτσας, Φίλιππος Πλιάτσικας, Διονύσης Τσακνής. Μέσα από αυτήν την παράσταση συνεργάζεται με τους: Βασίλη Καζούλλη, Νίκο Ζιώγαλα, Γιάννη Κούτρα, Ελεονώρα Ζουγανέλη, Σάκη Μπουλά, Γιάννη Γιοκαρίνη καθώς και τα συγκροτήματα Κίτρινα Ποδήλατα και Όναρ.

Επίσης λαμβάνει μέρος ως σολίστας στις δύο μεγάλες συναυλίες του Φίλιππου Πλιάτσικα "Ταξιδεύοντας με άλλο ήχο" στο Μέγαρο Μουσικής Αθηνών.

Καλοκαιρινή περιοδεία: "Όνειρο ηλεκτρικής νύχτας" και τους Φίλιππο Πλιάτσικα, Μανώλη Φάμελλο, Όναρ και Ευσταθία.

Τα πρώτα βήματα ως τραγουδοποιός 
2006-2007: Μπαίνει ώς τρίτος μέλος της παρέας "Άλμα επί Κοντών" με τους Ζακ Στεφάνου και Στάθη Δρογώση στο Σταυρό του Νότου που παρουσιάζεται ως νέος τραγουδοποιός. Εμφανίζεται παράλληλα στην σκηνή του Ζυγού στην παράσταση "Τα μπουμπούκια" μαζί με τους: Λαυρέντη Μαχαιρίτσα, Τάνια Τσανακλίδου, Σάκη Μπουλά και Γιάννη Ζουγανέλη, αυτή τη φορά ερμηνεύοντας και δικά του κομμάτια.

Συνεργάζεται με τους Δημήτρη Ψαριανό, Αλέξανδρο Χαντζή και τον συνθέτη Σάκη Τσιλίκη.

Συνεχίζει την καλοκαιρινή περιοδεία με τους Λαυρέντη Μαχαιρίτσα, Σάκη Μπουλά, Δημήτρη Σταρόβα, Αντώνη Μιτζέλο και Ελεονώρα Ζουγανέλη.

2007-2008: Συμμετέχει στην παράσταση "Ανοίξαμε και σας περιμένουμε" στο Ζυγό με τους Λαυρέντη Μαχαιρίτσα, Βασίλη Παπακωνσταντίνου, Γιάννη Ζουγανέλη, Σάκη Μπουλα και Δημήτρη Σταρόβα

Συνεχίζει τις εμφανίσεις με τους παραπάνω καλλιτέχνες στην Ακτή Πειραιώς ενώ η παράσταση μετονομάζεται "Μεταφερθήκαμε και σας περιμένουμε" Παράλληλα εμφανίζεται με το παραπάνω σχήμα σε μουσικές σκηνές της Θεσσαλονίκης και με την μπάντα του "Νηπενθείς" στο Σταυρό του Νότου και σε μουσικές σκηνές της Αθήνας (Αρχιτεκτονική, Οξυγόνο, Θύρα Τέχνης, After Dark,Ροές).

Τον ίδιο χρόνο κάνει αφιέρωμα στον Μάνο Λοϊζο με διασκευές και πρωτότυπες εκτελέσεις των τραγουδιών του στην παρουσίαση του βιβλίου του Ισαάκ Σούση για τον συνθέτη. Εκεί βρίσκεται επί σκηνής με την Χάρις Αλεξίου.

Το καλοκαίρι του ίδιου χρόνου περιοδεύει με τους Λαυρέντη Μαχαιρίτσα, Βασίλη Καζούλη και Δημήτρη Σταρόβα. Συμμετέχει στο αφιέρωμα στον Αντώνη Καλογιάννη με αφορμή τα εγκαίνεια του Ανοιχτό Θέατρο Καισαριανής "Αντώνης Καλογιάννης".Επίσης ανοίγει τις δύο μεγάλες συναυλίες του Μαχαιρίτσα στο Λυκαβηττό "Τόσα χρόνια μια ανάσα" όπου παίζει επί σκηνής με καλλιτέχνες όπως ο Διονύσης Σαββόπουλος, ο Γιώργος Νταλάρας, ο Θάνος Μικρούτσικος, ο Βαγγέλης Γερμανός, ο Γιάννης Κότσιρας, ο Μπάμπης Στόκας.

Μουσικές σπουδές 
Το 2006 πήρε το Δίπλωμα στο Τρομπόνι από το Ορφείο Ωδείο και το Πτυχίο Αρμονίας από το Εθνικό Ωδείο. Παρακολουθεί την Ανωτέρα στο Μαντολίνο και ετοιμάζεται για τις εξετάσεις για το Δίπλωμα στο βιολί στο Ορφείο Ωδείο και κάνει Αντίστηξη με το Μιχάλη Ροζάκη. Επίσης είναι τελειόφοιτος της Φιλοσοφικής στο τμήμα Μουσικών Σπουδών του Εθνικού και Καποδιστριακού Πανεπιστημίου Αθηνών.

Δισκογραφία 
Στις 6 Οκτώβρη 2008 κυκλοφόρησε ο πρώτος προσωπικός του δίσκος όπου συμμετέχουν οι Σπύρος Σακκάς, Λαυρέντης Μαχαιρίτσας, Διονύσης Τσακνής, Βασίλης Παπακωνσταντίνου, Χρήστος Θηβαίος, Βασίλης Καζούλλης, Μιλτιάδης Πασχαλίδης, Φίλιππος Πλιάτσικας και Ζήνα Αρβανιτίδη. Στίχοι, μουσική, ενορχήστρωση είναι του ίδιου του Αλκιβιάδη.